Seat Arosa

SEAT Arosa (type 6H) var en mikrobil produceret af SEAT mellem 1997 og 2004. Den oprindelige model blev præsenteret i marts 1997 på Geneve Motor Show, mens den faceliftede model blev præsenteret i oktober 2000 på Paris Motor Show. Bilen delte platform med Volkswagen Lupo.

Oprindelig version (1997−2000) 
Arosa var opkaldt efter Vilagarcía de Arousa, som er en kommune i provinsen Pontevedra i Spanien. Den var kendetegnet ved små udvendige mål samtidig med en forholdsvist stor kabine. Bilen havde fire siddepladser og et lille bagagerum, som kunne udvides ved at klappe bagsædet frem. 1,0-litersversionen havde et brændstofforbrug på 6,4 liter benzin pr. 100 km, mens 1,7 SDI brugte ca. 5 liter diesel ved blandet kørsel.

Udvendigt var Arosa stort set identisk med Volkswagens mikrobil Lupo, som kom på markedet i 1998. Begge biler var bygget på Volkswagens A00-platform, som var en forkortet version af A03-platformen som blev brugt til de større Volkswagen Polo og SEAT Ibiza.

Oprindeligt blev Arosa bygget på Volkswagens fabrik i Wolfsburg i Tyskland, men i maj 1998 blev produktionen flyttet til SEAT i Martorell, Spanien. Modellen var designet af Jozef Kabaň, som også har designet Bugatti Veyron 16.4.

Modellen var i produktion fra februar 1997 til august 2000. Den vandt prisen Das Goldene Lenkrad i Tyskland i 1997.

Faceliftet version (2000−2004) 
Modellen fik et facelift i oktober 2000, og samtidig ophørte den danske importør med at markedsføre modellen.

I modelprogrammet afløste Arosa den Fiat-baserede SEAT Marbella, men fik ikke selv nogen afløser da produktionen ophørte i juni 2004. En efterfølger kom først med SEAT Mii i januar 2012. Ud over nyt eksteriør havde den faceliftede version en nydesignet kabine med et nyt instrumentbræt.

Motorer 
I første omgang fandtes modellen med en 1,0-liters benzinmotor med 37 kW (50 hk) og en 1,4-litersmotor med 44 kW (60 hk). 1,4'eren fandtes først kun med automatgear, men senere også manuelt gear. Senere blev programmet udvidet med en 1,7-liters sugedieselmotor, en 1,4-liters turbodieselmotor og en effektøget 16V-benzinmotor på 1,4 liter.

Tekniske data

Sikkerhed 
Det svenske forsikringsselskab Folksam vurderer flere forskellige bilmodeller ud fra oplysninger fra virkelige ulykker, hvorved risikoen for død eller invaliditet i tilfælde af en ulykke måles. I rapporterne er/var den næsten identiske Volkswagen Lupo klassificeret som følger:
 2011: Som middelbilen
 2017: Mindst 40 % dårligere end middelbilen

Identifikation 
Højeste stelnumre for Arosa type 6H:
 Modelår 1997: VSSZZZ6HZWW005000 (de 24.000 første SEAT Arosa'er blev fremstillet hos Volkswagen i Wolfsburg, hvorefter produktionen i maj 1998 blev flyttet til Martorell, SEAT's hovedsæde ca. 35 km fra Barcelona)
 Modelår 1998: VSSZZZ6HZWR070000
 Modelår 1999: VSSZZZ6HZXR054000
 Modelår 2000: VSSZZZ6HZYR028000
 Modelår 2001: VSSZZZ6HZ1R -

VSS er betegnelsen for SEAT, Z er udfyldningstegn, 6H betyder Arosa, W-X-Y-1-... er betegnelsen for hvert enkelt modelår, W eller R står for produktionsstederne Wolfsburg (W) hhv. Martorell (R), og de resterende cifre er det fortløbende serienummer. Modelårene er ikke identiske med kalenderårene. Normalt taler man ved modelår om et tidsrum fra f.eks. foråret 1998 til foråret 1999.

Prototyper 

En Arosa 3L (ligesom Volkswagen Lupo 3L TDI) og en Arosa Racer (ligesom Volkswagen Lupo GTI) blev præsenteret som prototyper, men gik ikke i serieproduktion.

Referencer

Litteratur 
 Automobil Revue. Katalog 2000 og 2001 (på tysk og fransk).

Eksterne henvisninger 

Arosa
Mikrobiler
Forhjulstrukne biler
Biler introduceret i 1997
Biler fra 1990'erne
Biler fra 2000'erne